## El Centre del Carme celebra el Dia Internacional dels Museus amb activitats familiars, flamenc inclusiu i el record a la riuada

*** El CCCC oferix múltiples activitats participatives d’entrada gratuïta el diumenge 18 de maig de 10:00 a 20:00 hores
* L’espectacle *Antoñita* ret homenatge a la *bailaora* sorda La Singla, en el marc del Festival 10 Sentidos**

El Centre del Carme Cultura Contemporània (CCCC) celebra este diumenge, 18 de maig, el Dia Internacional dels Museus amb un ampli programa d’activitats dirigides a tots els públics, entre les quals destaca l’espectacle de flamenc inclusiu Antoñita, el taller per a bebés ‘Mus’n’Babies’ i el record a la riuada del 29 d’octubre a través del taller de creació tèxtil ‘Murmuris d’un pont’.

De 10:00 a 20:00 hores, el Centre del Carme donarà cabuda a diferents accions que se sumen al seu programa expositiu i que busquen fomentar la participació de totes les persones en la cultura.

El director-gerent del Consorci de Museus de la Comunitat Valenciana, Nicolás Bugeda, ha manifestat que en el Dia Internacional dels Museus “volem reafirmar el nostre compromís per garantir que la cultura arribe a totes les persones”.

Bugeda ha asseverat que des del Consorci de Museus “es treballa durant tot l’any, i més en este dia, per a despertar, entre la ciutadania, el sentiment de pertinença cap als museus, a través d’un programa d’educació i mediació cultural que s’estén més enllà de la nostra seu, en el Centre del Carme, vertebrant la Comunitat Valenciana amb diferents iniciatives tant a València, com a Castelló i Alacant”.

Este diumenge, el Centre del Carme obrirà les seues portes amb una edició especial del taller ‘Mus’n’Babies’, la proposta d’Utem Escola de Música que introduïx els bebés de 0 a 3 anys en l’àmbit d’una exposició, a través de la música. En esta ocasió l’experiència guiarà els xicotets i les seues famílies en un recorregut per la mostra ‘Coses que fan CLAC’ experimentant amb els sons que evoca l’art. El taller es realitzarà en dos sessions, a les 11:00 i a les 12:00 hores.

Paral·lelament, a les 11:00 hores, les persones majors també seran protagonistes a través de l’activitat ‘El futur té cos de persona?’, un taller intergeneracional organitzat pels integrants del Grup del Futur, el taller permanent de persones majors del CCCC, que proposa un joc als públics en el qual imaginar el seu futur, trencant els rols atribuïts a la vellesa.

A les 12:00 hores arranca ‘Murmuris d’un pont’, el taller de creació tèxtil en el qual ha participat un grup de dones de Castellar, zona afectada per la riuada. Durant el taller s’acabarà de brodar un gran llenç col·lectiu amb les paraules que el públic ha anat deixant, en al·lusió al pont de la solidaritat que va despertar un gran moviment social.

També a les 12:00 hores, es podrà gaudir de l’espectacle *Antoñita*, una peça de flamenc inclusiu, de la companyia de dansa Irene de Rosa, emmarcat en el Festival 10 Sentidos. La proposta ret homenatge a Antoñita La Singla, una *bailaora* que va aconseguir fama internacional a pesar de la seua sordesa, i investiga la vibració, l’expressivitat i l’essència rítmica del flamenc més enllà del so.

Per la vesprada, a les 17:00 hores, un altre dels grups permanents del CCCC, Contra.Lab dedicat a jóvens de 14 anys, convida altres xics de la seua edat al taller ‘El paisatge de la memòria’ en el qual els proposen una ‘barata’ d’objectes personals amb els quals compartir històries.

La jornada finalitzarà amb la visita dialogada a l’exposició ‘Coses que fan CLAC. La ceràmica de l’art’ que començarà a les 18:45 hores.

Al llarg de tot el dia, el públic visitant podrà recórrer també les mostres ‘València en el alma de los artistas. Artistas valencianos en la Colección Carmen Thyssen’ i ‘El Bosc’ d’Hugo Martínez-Tormo, que tancarà les portes este diumenge.

Totes les activitats són gratuïtes i algunes requerixen inscripció prèvia a través de la [web del Consorci de Museu](http://www.consorcimuseus.gva.es/)s.

Fecha: 17/05/2025